Te min boetebessies in die Noord-KaapArgieffoto (Foto: @rtia_aarto/Twitter) Die getal provinsiale verkeersbeamptes in die Noord-Kaap neem teen ŉ kommerwekkende tempo af. Dit is veral kommerwekkend aangesien dit die grootste provinsie is met ŉ uitgestrekte padnetwerk wat omvattende polisiëring verg om padveiligheid behoorlik te reguleer, sê Ofentse Mokae, die DA se woordvoerder in die Noord-Kaap oor vervoer en veiligheid. Sedert die begin van die finansiële jaar het die getal provinsiale verkeersbeamptes van 147 afgeneem tot slegs 108. Dit is twee weke gelede deur die departement onthul toe hulle die jaarverslag aan die provinsiale wetgewer voorgelê het, sê Mokae. “Sowat 25 van die 108 beamptes word boonop aangewend vir administratiewe pligte by munisipaliteite en by die provinsiale verkeersdepartement. Daar is dus slegs 83 provinsiale verkeersbeamptes wat aktief die paaie kan polisieer.” Toe die departement laas in 2008 verkeersbeamptes gewerf het, het die provinsie 300 beamptes opgelei. Volgens die departement van vervoer, veiligheid en skakeling het die Noord-Kaap minstens 500 verkeersbeamptes nodig om doeltreffend padveiligheid te verseker. “Munisipale verkeersdienste het ook ŉ beduidende gebrek aan personeel en hulpbronne. Die provinsie is baie kwesbaar vir verkeersoortredings.” Mokae sê dit is ŉ groot kommernis gegewe die toenemende getal noodlottige ongelukke op die land se paaie. “Veral nou dat ons die feesgety binnegaan.” Die provinsiale departement swyg egter oor die afhandeling van ŉ verkeerskollege in die Noord-Kaap wat die getal wetstoepassers ŉ hupstoot kan gee. “Die DA doen ŉ beroep op die departement om dringend die vakante poste te vul en ons versoek dat die finalisering van die verkeerskollege geprioritiseer sal word. Inwoners van hierdie provinsie verdien nie om met hul lewens te betaal vir ŉ gebrek aan polisiëring nie.”